De to små elgkalvene var på størrelse med sauer og virket helt nyfødte, ifølge Tårnesvik. Foto: ÅSE TÅRNESVIK/privat

De to var på vei fra Strömstad til Ed rett på andre siden av svenskegrensa mandag kveld. Da de passerte Skee og kom inn i skogen oppdaget Åse to små, hvite skapninger på veien.

– Jeg sa; «pass deg, det står to sauer i veien». Men det var det jo ikke, ler hun.

De oppdaget nemlig elgkua som sto på den andre siden av veien, og skjønte at det var to små elgkalver.

– De var helt hvite og må ha vært nyfødte, kanskje bare et noen timer gamle. De klarte knapt å gå, sier hun til NRK.

Forsker: – En stor opplevelse

Det var VG som først skrev om den spesielle opplevelsen. Førsteamanuensis ved NTNU Vitenskapsmuseet, Gustav Thingstad, sier til avisen at Åse og mannen Filip har vært heldige.

– Dette er en veldig spesiell observasjon som det ikke er mange som får oppleve. Jeg kan ikke huske å ha hørt om noen som har gjort ligende observasjoner. Dette er en av de store opplevelsene ute i naturen, sier han.

Tårnesvik har aldri sett albinoelger tidligere, men hun har hørt om «kjendiselgen» Albin, som ble skutt og drept av en dansk jeger i 2011.

Den hvite elgen ble kjent over natten da den dukket opp i Østfold i 2006.

Det ble ramaskrik da den hvite elgen Albin ble skutt og drept av en dansk jeger i 2011. Foto: Ragnhild Helle / NRK

Glemte å filme

54-åringen forteller at opplevelsen var magisk.

– Det var ganske utrolig, vi sto lenge og tittet på dem. Det var bare flaks at gubben kom på at jeg måtte sette igang filmapparatet på telefonen, ler hun.

Tårnesvik forteller at de to små elgkalvene virket å være i god form.

– De stabbet seg fremover men de virket helt friske og ved godt mot, sier hun, og håper at jegerne lar de to få være i fred.